Demokrati kritiziraju način na koji se vodi rat protiv terorizma (27/5/03) - 2003-05-26
John Kerry: Moramo biti još jači, inteligentniji i čvršći. Pogotovo naša vanjska politika mora biti čvršća, kako bi osigurali suradnju
Političari iz Demokratske stranke sve češće kritiziraju predsjednika Georgea Busha zbog načina na koji vodi rat protiv globalnog terorizma. Zamjerke su pogotovo postale oštre nakon nedavnih terorističkih napada u Saudijskoj Arabiji i Maroku. Predsjednika kritiziraju pogotovo demokrati koji se na izborima sljedeće godine žele natjecati za Bijelu kuću. Senator John Kerry, demokrat iz Massachusettsa, smatra da rat protiv al-Qaide i drugih terorističkih skupina treba voditi na drugačiji, kvalitetniji način: "Moramo biti još jači, inteligentniji i čvršći. Pogotovo, naša vanjska politika mora biti čvršća, kako bi osigurali suradnju drugih država – jer je upravo ona ključna ako želimo porazii teroriste." John Kerry je jedan od devet demokrata koji se natječu za predsjedničku nominaciju stranke, na izborima u studenom sljedeće godine. Kritike predsjednika Busha učestale su nakon prošlotjednih terorističkih napada u Saudijskoj Arabiji i Maroku. U Rijadu, glavnom gradu Saudijske Arabije, poginulo je i osam Amerikanaca. Saudijski i američki dužnosnici smatraju da je za ovaj samoubilački napad odgovorna al-Qaida. Kako bi demokrati postupili da oni “drže” Bijelu kuću? Ovo je pitanje postavljeno senatoru s Floride Bobu Grahamu, koji se također natječe za predsjedničku kandidaturu Demokratske stranke. "Rat u Afganistanu 'dotjerao' bih do konačne pobjede. Al-Qaidu smo u toj zemlji dobro načeli, gotovo uništili, ali smo ubrzo popustili – i sada se ona oporavila. To se dogodilo zbog toga što smo vojne i obavještajne efektive prebacili iz Afganistana u Irak. Također, upozorio bih Siriju da prestane pomagati neke od najopasnijih terorističkih organizacija, poput Hezbollaha. U protivnom Sjedinjene bi Držale trebale organizirati međunarodnu koaliciju koja bi okončala takvo sirijsko ponašanje – kao što smo to učinili u Afganistanu" - rekao je Bob Graham. Predsjednik Bush je nedavno govorio o naporima njegove vlade u ratu protiv terorizma. U borbi protiv al-Qaide postignut je znatan napredak – primjerice, prekinuti su izvori njezina financiranja, a teroristi više ne mogu u Iraku nabaviti oružje za masovno uništavanje. Međutim, rekao je američki predsjednik, teroristički napadi u Saudijskoj Arabiji pokazuju da se rat protiv terorizma nastavlja: "Neprijatelji slobode ne sjede skrštenih ruku. Ali, ne sjedimo skrštenih ruku niti mi. Ono što smo poduzeli kako bi se obranili od terorizma bez presedana je u povijesti naše zemlje. Potjera za ubojicama iz al-Qaide se nastavlja – od Pakistana i Filipina pa sve do Roga Afrike. Do sada smo zarobili ili ubili gotovo polovicu najviših al-Qaidinih čelnika. Potjera će se nastaviti sve dok ne onesposobimo sve njih." Vladu na Capitol Hillu brane republikanski senatori i kongresmeni. Senator Pat Roberts, predsjedatelj Odbora za obavještajne djelatnosti, izjavio je da demokrati ne bi trebali optuživati predsjednika države za baš svaki teroristički napad koji se dogodi u svijetu. "Demokrati bi željeli da se za svaki bombaški napad, za bilo kakav teroristički čin, optuži osobno predsjednik države i zapovjednik oružanih snaga. Mislim da je to kontra-produktivno, vrlo riskantno, a osim toga i vrlo nisko. To također nepovoljno djeluje na moral u našim obavještajnim službama, koje su do sada imale vrlo velike uspjehe u borbi protiv terorizma" - rekao je senator Roberts. Bez obzira na kritike iz demokratskog tabora, većina Amerikanaca smatra da se predsjednik dobro nosi s izazovom globalnog terorizma. Međutim, predsjednički se izbori održavaju za 18 mjeseci, i teško je predvidjeti hoće li gospodin Bush i tada imati tako uvjerljivu podršku.